Man in hof wat glo 9-jarige verkragArgieffoto ŉ 46-jarige man wat daarvan verdink word dat hy ŉ negejarige meisie verkrag het, het Woensdag in die Krugersdorp-landdroshof verskyn. “Die verdagte, wat naby die meisie in Kagiso woon, het haar glo na sy huis gelok waar hy haar na bewering verkrag het,” het ao. Solomon Sibiya, woordvoerder van die polisie in Gauteng, gesê. “Hy het ná die tyd vir haar R10 aangebied om vir niemand van die voorval te vertel nie.” Twee bure het die kind se ma Maandag gevra of sy van die beweerde verkragting weet. “Die ma was nie van die voorval bewus nie en die bure het daarop aangedring dat die meisie haar daaroor inlig.” Die polisie is ontbied en die man is Dinsdagaand by sy huis in hegtenis geneem. Die man moet volgende week weer in die hof verskyn. Hy bly tot dan in aanhouding.